דלטון טרמבו

**דלטון טרמבו** (באנגלית: **Dalton Trumbo**; 9 בדצמבר 1905 – 10 בספטמבר 1976) היה תסריטאי, סופר ומחזאי אמריקני.
נמנה עם העשירייה ההוליוודית – קבוצת קולנוענים שסירבה להעיד בפני ועדת בית הנבחרים לפעילות אנטי-אמריקנית שחקרה חשדות למעורבות קומוניסטית ב-1947.

## תולדות חייו
טרמבו נולד במונטרוז, קולורדו, ולמד באוניברסיטת קולורדו במשך שנתיים. בתחילת דרכו כתב במגזין "ווג", והחל לכתוב תסריטי קולנוע בשנת 1937.
בשנת 1939 זכה ספרו האנטי-מלחמתי של טרמבו, "ג'וני שב משדה הקרב", בפרס ה"נשיונל בוק" ("הספר הלאומי"). מקור ההשראה לכתיבת הספר היה במאמר שקרא אודות חייל בריטי שנפצע והתעוות אנושות במהלך מלחמת העולם הראשונה. זמן קצר לאחר פתיחת מבצע ברברוסה ביוני 1941 הורה טרמבו לבטל את הדפסתו של הספר. טרמבו מסר לידי ה-FBI מכתבים ששלחו אליו אזרחים שביקשו עותק מן הספר, כללו הערות אנטישמיות והביעו תמיכה בשלום מיידי עם גרמניה הנאצית, משום שפקפק בנאמנותם למאמץ המלחמתי של בעלות הברית.

בתחילת שנות ה-40 כבר היה לאחד הכותבים בעלי המשכורות הגבוהות ביותר, בעבור עבודתו בסרטים כגון "קיטי פויל", שהקנה לו מועמדות לפרס האוסקר בקטגוריית עיבוד התסריט, "שלושים שניות מעל טוקיו" (1944), ו"ליקבינו ענבים רכים" (1945). ב-1943 כתב את התסריט לסרט "בחור ושמו ג'ו".

בשנת 1947, יחד עם תשעה תסריטאים ובמאים אחרים, זומן על ידי ועדת בית הנבחרים לפעילות אנטי-אמריקנית לשם מתן עדות בדבר השפעתה של המפלגה הקומוניסטית בהוליווד. טרמבו סירב לנדב מידע, הורשע בביזוי הקונגרס של ארצות הברית, ונדון לשנת מאסר וקנס של אלף דולר. במשפטו טען שהשאלה לגבי השתייכותו למפלגה הקומוניסטית נוגדת את התיקון הראשון לחוקת ארצות הברית, אולם בית המשפט קבע נגד טענתו זו. לאחר שבית המשפט העליון של ארצות הברית סירב לשמוע את ערעורו הוא ריצה 11 חודשי מאסר בבית הסוהר בשנת 1950.

במקביל, שמו התווסף לרשימה השחורה של אנשים החשודים כקומוניסטים שהאולפנים בהוליווד התחייבו הדדית שלא להעסיק.

לאחר מכן ניאותו כמה שחקנים ובמאים הוליוודיים, כגון איליה קאזאן וקליפורד אודטס, להעיד בפני הוועדה ולספק לה את שמותיהם של אחדים מחבריהם למפלגה הקומוניסטית. רבים מקרב אלו שהעידו נודו על ידי חבריהם ועמיתיהם, ובחלוף השנים התייחסו אליהם רבים בהוליווד בבוז. למרות זאת, טרמבו גרס כי גם אלו שנאלצו להעיד בלחץ הוועדה והאולפנים נפלו קורבן לציד המכשפות. רבים העבירו ביקורת על דעתו זו של טרמבו.

לאחר שריצה את עונשו ומחשש שיוזמן שוב להעיד בפני הקונגרס, היגרו טרמבו והוגו בטלר עם משפחותיהם למקסיקו בנובמבר 1951, בה שהה טרמבו 26 חודשים. במקסיקו כתב טרמבו 30 תסריטים תחת שמות בדויים, ביניהם Gun Crazy (1950), שנכתב תחת השם מילרד קאופמן. המרחק ממרכז העניינים בהוליווד לא הטיב עם טרמבו. מצבו הכלכלי הידרדר והוא בחר לשוב לארצות הברית.

בעבור תסריטו "האמיץ", שנכתב תחת השם רוברט ריץ', זכה בפרס האוסקר בשנת 1957.
בשנת 1993, שנים לאחר מותו, זכה באוסקר על כתיבת הסרט "חופשה ברומא" (1953). במשך שנים רווחה הידיעה לפיה איאן מקליאן האנטר כתב את הסרט, והוא אף זכה בפרס בשל כך.

בשנת 1960 הוסר החרם עליו, לאחר שאוטו פרמינגר העסיק אותו בכתיבת התסריט עבור הסרט "אקסודוס" והשחקן קירק דאגלס העסיק אותו בכתיבת "ספרטקוס". שניהם כללו את שמו בין יוצרי הסרטים.

טרמבו כתב גם לתיאטרון – מחזהו "הגנב הכי גדול בעיר" זכה להצלחה בתיאטראות ברודוויי ולונדון – ועוד מספר רומנים. אסופת מכתביו, אשר התפרסמה בספר "דיאלוג נוסף" (1978, בעריכת הלן מאנפול), זכתה לשבחים בלתי-מסויגים (אחדים מהמבקרים השוו מכתביו לאלה של וולטר) ומיצבה את דמותו של טרמבו כלוחם חירות.

בשנת 1971 ביים טרמבו את הגרסה הקולנועית לספרו "ג'וני שב משדה הקרב", בכיכובם של טימות'י בוטומס, דיאן ורסי וג'ייסון רובארדס. קטעים מן הסרט משולבים בווידאו-קליפ "One" של להקת הרוק מטאליקה משנת 1988.

אחד מסרטיו האחרונים, "פעולה ניהולית", התבסס על תאוריות קונספירציה בדבר ההתנקשות בנשיא קנדי.

טרמבו מת מהתקף לב בגיל 70. לאחר מותו זכה להערכה מחודשת, ועל פי דמותו וחייו הועלו מחזות ואף הופק סרט עלילתי בשם "טראמבו".

## הערכה
על עבודתו ב"בודדים הם הגיבורים" נכתב במעריב:
:"לזכותו נזקפים תכונות התימצות והגיבוש של הסרט. ... גם הפעם הצליח טראמבו לכתוב תסריט שהדיאלוג בו מרוכז ענייני, מגלה אמיתות פסיכולוגיות דקות של יומיום באפיון גיבוריו, ומדריך את הצופה לקראת הבהרתו של רעיון חברתי אנושי מסוים".

## יצירות

### יצירות קולנוע נבחרות

* כנופיית הדרכים (Road Gang), 1936

* אהבה מתחילה ב-20 (Love Begins at 20), 1936

* מגרש השדים (Devil's Playground), 1937

* פליטים ללילה (Fugitives for a Night), 1938

* אדם שיש לזכור (A Man to Remember), 1938

* חמישה חזרו (Five Came Back), 1939 (עם נתנאל וסט וג'יי קודי)

* קריאה אחרונה (Curtain Call), 1940

* צו גירושין (A Bill of Divorcement), 1940

* קיטי פויל (Kitty Foyle), 1940

* הזאב הבודד מכה (The Lone Wolf Strikes), 1940

* את שייכת לי (You Belong to Me), 1941 (סיפור מאת)

* אנדרו המופלא (The Remarkable Andrew), 1942

* חבר רגיש (Tender Comrade), 1944

* בחור ושמו ג'ו (A Guy Named Joe), 1944

* שלושים שניות מעל טוקיו (Thirty Seconds Over Tokyo), 1944

* גפנינו בעלות ענבים רכים (Our Vines Have Tender Grapes), 1945

* משתגע מאקדח (Gun Crazy), 1950

* הוא רץ כל הדרך (He Ran All the Way), 1951

* ספינת חלל X-M (Rocketship X-M), 1951 

* המסתנן (The Prowler), 1951 (ללא קרדיט עם הוגו באטלר)

* חופשה ברומא (Roman Holiday), 1953 

* הם היו כה צעירים (They Were So Young), 1954 (תחת שם העט פליקס לוצקנדורף)

* הבוס (The Boss), 1956 

* האמיץ (The Brave One), 1956 

* הבלונדינית עם העיניים הירוקות (The Green-Eyed Blonde), 1957 

* מן הארץ אל הירח (From the Earth to the Moon), 1958

* קאובוי (Cowboy), 1958 (חזית: אדמונד ה. נורת)

* ספרטקוס, 1960, בבימויו של סטנלי קובריק (מבוסס על רומן מאת הווארד פאסט, ספרטקוס, 1951)

* אקסודוס, 1960, בבימויו של אוטו פרמינגר (מבוסס על רומן מאת ליאון יוריס, אקסודוס, 1958)

* השקיעה האחרונה (The Last Sunset), 1961

* עיר ללא רחמים (Town Without Pity), 1961

* האמיצים בודדים (Lonely are the Brave), 1962

* אהבה למבוגרים בלבד (The Sandpiper), 1965

* הוואי, 1966 (מבוסס על רומן מאת ג'יימס מיצ'נר, 1959)

* יום הדין (The Fixer), 1968

* ג'וני שב משדה הקרב (Johnny Got His Gun), 1971 (גם ביים)

* הפרשים (The Horsemen), 1971

* פעולה ניהולית (Executive Action), 1973

* הפרפר (Papillon), 1973 (מבוסס על רומן מאת אנרי שרייר, 1969)

* קורטס (Cortes), 2020 (מבוסס על התסריט שלו מונטזומה) 

### רומנים, מחזות ומאמרים

* ליקוי (Eclipse), 1935

* וושינגטון ג'יטרס, 1936

* ג'וני שב משדה הקרב (Johnny Got His Gun), 1939

* אנדרו המופלא (The Remarkable Andrew), 1940 (ידוע גם כ-כרוניקה של אדם מילולי)

* הגנב הגדול בעיר, 1949 (מחזה)

* זמן מחוץ לקרפדה, 1972 (מאמרים)

* ליל האורוכס (Night of the Aurochs), 1979 (לא הושלם, עריכה מאת ר. קירש) 

* הסרט חצי חוטא (Half A Sinner) (1940, יוניברסל פיקצ'רס) מבוסס על סיפור מקורי מאת דלטון טרמבו

### ספרי עיון

* הארי ברידג'ס (Harry Bridges), 1941

* זמן הקרפדה, 1949

* השטן בספר, 1956

* דיאלוג נוסף: מכתבים של דלטון טרמבו, 1942–62, 1970 (עריכה מאת ה. מנפול)

## קישורים חיצוניים

* ; 
* 
* 
* 
* 

## הערות שוליים

קטגוריה:אמריקאים ילידי קולורדו
קטגוריה:סופרים אמריקאים
קטגוריה:מחזאים אמריקאים
קטגוריה:זוכי אוסקר: הסיפור הטוב ביותר
קטגוריה:זוכי פרס הספר הלאומי האמריקאי
קטגוריה:תסריטאי קולנוע אמריקאים
קטגוריה:קומוניסטים אמריקאים
קטגוריה:אישים המופיעים ברשימה השחורה של הוליווד
קטגוריה:אמריקאים שנולדו ב-1905
קטגוריה:אמריקאים שנפטרו ב-1976
קטגוריה:זוכי פרס גילדת הכותבים של אמריקה: מפעל חיים: פרס לורל להישג תסריטאי